Selle meelevalla saab preester ordinatsiooni kaudu piiskopilt, kelle määrab ametisse paavst. Viimasele arvati olevat Kristuse enese poolt antud kõrgeim potestas jurisdictionis kogu kiriku üle. Piibellikult põhjendati seda kirjakohaga Mt 16:19, kus Jeesus ütleb Peetrusele: «Ma annan sulle taevariigi võtmed, ja mis sa iganes kinni seod maa peal, see on seotud ka taevas, ja mis sa iganes lahti seod maa peal, on ka taevas lahti seotud.» Rabiinlikus  keelepruugis, mida Jeesus siin kasutab, tähendab millegi kinni- või lahtisidumine millegi tunnistamist keelatuks või lubatuks, kuid Lutheri ajal seostati seda kirjakohta eriliselt pattude andeksandmise meelevallaga.